酬晦齋謝司直和子壽宮使賦歸來望思之臺
作者：釋居簡
朝代：宋

paragraphs: 推恩保四海，寡恩徒自戕。
父兮不念子，悠悠我心傷。
父子至情天性也，戾豈自經溝瀆者。
回天無藥愈狂酲，朽索胡爲羈六馬。
邪心不作天不疑，皇恤江充劉屈氂。
靈脩一悟倘可冀，抑免殺身傷父慈。
千秋一言機發弩，墮甑已非何所補。
歸來望思兮胡不歸，千古萬古一抔土。